CELEX: 32020D1188
Language: el
Date: 2020-08-07 00:00:00
Title: Εκτελεστική απόφαση (ΕΕ) 2020/1188 του Συμβουλίου της 6ης Αυγούστου 2020 σχετικά με την έναρξη της αυτοματοποιημένης ανταλλαγής δακτυλοσκοπικών δεδομένων στο Ηνωμένο Βασίλειο

12.8.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 265/1
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2020/1188 ΤΟΥ ΣΥΜΒΟΥΛΙΟΥ
         της 6ης Αυγούστου 2020
         σχετικά με την έναρξη της αυτοματοποιημένης ανταλλαγής δακτυλοσκοπικών δεδομένων στο Ηνωμένο Βασίλειο
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την απόφαση 2008/615/ΔΕΥ του Συμβουλίου, της 23ης Ιουνίου 2008, σχετικά με την αναβάθμιση της διασυνοριακής συνεργασίας, ιδίως όσον αφορά την καταπολέμηση της τρομοκρατίας και του διασυνοριακού εγκλήματος (1), και ιδίως το άρθρο 33,
         Έχοντας υπόψη τη γνώμη του Ευρωπαϊκού Κοινοβουλίου (2),
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 25 παράγραφος 2 της απόφασης 2008/615/ΔΕΥ, η παροχή δεδομένων προσωπικού χαρακτήρα που προβλέπεται στην εν λόγω απόφαση δεν μπορεί να γίνει προτού μεταφερθούν οι γενικές διατάξεις σχετικά με την προστασία δεδομένων που ορίζονται στο κεφάλαιο 6 της εν λόγω απόφασης στο εθνικό δίκαιο των εδαφών των κρατών μελών που συμμετέχουν στην παροχή αυτή.
                  
               
                     (2)
                  
                  
                     Στο άρθρο 20 της απόφασης 2008/616/ΔΕΥ του Συμβουλίου (3) προβλέπεται ότι η επαλήθευση ότι πληρούται η προϋπόθεση που αναφέρεται στην αιτιολογική σκέψη 1 όσον αφορά την αυτοματοποιημένη ανταλλαγή δεδομένων σύμφωνα με το κεφάλαιο 2 της απόφασης 2008/615/ΔΕΥ πρέπει να γίνεται με βάση έκθεση αξιολόγησης στηριζόμενη σε ερωτηματολόγιο, σε επίσκεψη αξιολόγησης και σε πιλοτική εφαρμογή.
                  
               
                     (3)
                  
                  
                     Σύμφωνα με το σημείο 1.1 του κεφαλαίου 4 του παραρτήματος της απόφασης 2008/616/ΔΕΥ, το ερωτηματολόγιο που εκπονείται από την αρμόδια Ομάδα Εργασίας του Συμβουλίου αφορά καθεμιά από τις αυτοματοποιημένες ανταλλαγές δεδομένων και πρέπει να απαντάται από το εκάστοτε κράτος μέλος μόλις αυτό κρίνει ότι πληροί τις προϋποθέσεις για την ανταλλαγή δεδομένων της συγκεκριμένης κατηγορίας.
                  
               
                     (4)
                  
                  
                     Το Ηνωμένο Βασίλειο έχει συμπληρώσει το ερωτηματολόγιο σχετικά με την προστασία δεδομένων και το ερωτηματολόγιο σχετικά με την ανταλλαγή δακτυλοσκοπικών δεδομένων.
                  
               
                     (5)
                  
                  
                     Το Ηνωμένο Βασίλειο έχει πραγματοποιήσει επιτυχή πιλοτική εφαρμογή με τη Γερμανία.
                  
               
                     (6)
                  
                  
                     Έχει πραγματοποιηθεί επίσκεψη αξιολόγησης στο Ηνωμένο Βασίλειο και έχει συνταχθεί από τη γερμανική ομάδα αξιολόγησης έκθεση σχετικά με την επίσκεψη αξιολόγησης, η οποία διαβιβάστηκε στην αρμόδια Ομάδα Εργασίας του Συμβουλίου.
                  
               
                     (7)
                  
                  
                     Έχει υποβληθεί στο Συμβούλιο συνολική έκθεση αξιολόγησης, όπου συνοψίζονται τα αποτελέσματα του ερωτηματολογίου, της επίσκεψης αξιολόγησης και της πιλοτικής εφαρμογής για την ανταλλαγή δακτυλοσκοπικών δεδομένων.
                  
               
                     (8)
                  
                  
                     Στις 2 Δεκεμβρίου 2019, το Συμβούλιο, έχοντας λάβει υπόψη τη συμφωνία όλων των κρατών μελών που δεσμεύονται από την απόφαση 2008/615/ΔΕΥ, κατέληξε στο συμπέρασμα ότι το Ηνωμένο Βασίλειο έχει εφαρμόσει πλήρως τις γενικές διατάξεις σχετικά με την προστασία δεδομένων που ορίζονται στο κεφάλαιο 6 της απόφασης 2008/615/ΔΕΥ. Επιπλέον, το Συμβούλιο ζήτησε από το Ηνωμένο Βασίλειο να επανεξετάσει, έως τις 15 Ιουνίου 2020, την πολιτική του για την εξαίρεση των προφίλ υπόπτων από την αυτοματοποιημένη ανταλλαγή δακτυλοσκοπικών δεδομένων, βάσει της επιχειρησιακής πείρας από την ανταλλαγή δακτυλοσκοπικών δεδομένων και, τηρουμένων των αναλογιών, των επεξηγήσεων στην έκθεση της επίσκεψης αξιολόγησης σχετικά με την ανταλλαγή δεδομένων DNA.
                  
               
                     (9)
                  
                  
                     Με επιστολές της 15ης και της 19ης Ιουνίου 2020, το Ηνωμένο Βασίλειο γνωστοποίησε στην Ευρωπαϊκή Ένωση την απόφαση της κυβέρνησής του να συμπεριλάβει τα προφίλ υπόπτων στις αυτοματοποιημένες ανταλλαγές βιομετρικών δεδομένων του (DNA και, κατά περίπτωση, δακτυλικών αποτυπωμάτων) εντός του κοινοποιήσιμου συνόλου δεδομένων Prüm και ενημέρωσε ότι θα αρχίσει τις απαραίτητες ενέργειες για την εφαρμογή της απόφασής του για ολόκληρο το Ηνωμένο Βασίλειο.
                  
               
                     (10)
                  
                  
                     Μετά τις πληροφορίες που παρέσχε το Ηνωμένο Βασίλειο σύμφωνα με την εκτελεστική απόφαση (ΕΕ) 2019/968 του Συμβουλίου (4), το Ηνωμένο Βασίλειο κατέστησε διαθέσιμα τα δεδομένα DNA υπόπτων σύμφωνα με την απόφαση 2008/615/ΔΕΥ. Στο πλαίσιο αυτό, όλα τα δεδομένα DNA που είναι διαθέσιμα στις αρχές επιβολής του νόμου του Ηνωμένου Βασιλείου αποτελούν μέρος του κοινοποιήσιμου συνόλου δεδομένων Prüm που έχει τεθεί στη διάθεση των αρχών επιβολής του νόμου των κρατών μελών, με πλήρη σεβασμό της αρχής της διαθεσιμότητας. Η αρχή της διαθεσιμότητας τηρείται επίσης όσον αφορά τα δακτυλοσκοπικά δεδομένα. Κανένα δακτυλοσκοπικό δεδομένο δεν εξαιρείται από τις ανταλλαγές βιομετρικών δεδομένων με το Ηνωμένο Βασίλειο.
                  
               
                     (11)
                  
                  
                     Ως εκ τούτου, για τους σκοπούς της αυτοματοποιημένης αναζήτησης δακτυλοσκοπικών δεδομένων, το Ηνωμένο Βασίλειο θα πρέπει να έχει δικαίωμα να λαμβάνει και να παρέχει δεδομένα προσωπικού χαρακτήρα σύμφωνα με το άρθρο 9 της απόφασης 2008/615/ΔΕΥ.
                  
               
                     (12)
                  
                  
                     Το άρθρο 33 της απόφασης 2008/615/ΔΕΥ αναθέτει στο Συμβούλιο εκτελεστικές αρμοδιότητες ενόψει της έκδοσης μέτρων που απαιτούνται για την εφαρμογή της εν λόγω απόφασης, ιδίως όσον αφορά τη λήψη και παροχή δεδομένων προσωπικού χαρακτήρα που προβλέπονται στην εν λόγω απόφαση.
                  
               
                     (13)
                  
                  
                     Δεδομένου ότι πληρούνται οι όροι για την ενεργοποίηση της άσκησης των εν λόγω εκτελεστικών αρμοδιοτήτων και έχει ακολουθηθεί η σχετική διαδικασία, θα πρέπει να εκδοθεί εκτελεστική απόφαση για την έναρξη της αυτοματοποιημένης ανταλλαγής δακτυλοσκοπικών δεδομένων στο Ηνωμένο Βασίλειο, με σκοπό να επιτραπεί στο εν λόγω κράτος μέλος να λαμβάνει και να παρέχει δεδομένα προσωπικού χαρακτήρα δυνάμει του άρθρου 9 της απόφασης 2008/615/ΔΕΥ.
                  
               
                     (14)
                  
                  
                     Η Δανία και η Ιρλανδία δεσμεύονται από την απόφαση 2008/615/ΔΕΥ και, ως εκ τούτου, συμμετέχουν στην έκδοση και την εφαρμογή της παρούσας απόφασης, με την οποία εφαρμόζεται η απόφαση 2008/615/ΔΕΥ.
                  
               
                     (15)
                  
                  
                     Δυνάμει της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (5), το ενωσιακό δίκαιο εφαρμόζεται για το Ηνωμένο Βασίλειο και εντός αυτού μέχρι το τέλος της μεταβατικής περιόδου. Το Ηνωμένο Βασίλειο δεσμεύεται από την απόφαση 2008/615/ΔΕΥ και, ως εκ τούτου, συμμετέχει στην εφαρμογή της παρούσας απόφασης, με την οποία εφαρμόζεται η απόφαση 2008/615/ΔΕΥ,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Για τους σκοπούς της αυτοματοποιημένης αναζήτησης δακτυλοσκοπικών δεδομένων, το Ηνωμένο Βασίλειο έχει δικαίωμα να λαμβάνει και να παρέχει δεδομένα προσωπικού χαρακτήρα σύμφωνα με το άρθρο 9 της απόφασης 2008/615/ΔΕΥ από την 11η Αυγούστου 2020 και σύμφωνα με τις διατάξεις της εν λόγω απόφασης.
         
         
            Άρθρο 2
            Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
            Η παρούσα απόφαση εφαρμόζεται σύμφωνα με τις Συνθήκες.
         
         
            Βρυξέλλες, 6 Αυγούστου 2020.
            
               
                  Για το Συμβούλιο
               
               
                  Ο Πρόεδρος
               
               M. ROTH
            
         
         
            (1)  ΕΕ L 210 της 6.8.2008, σ. 1.
         
            (2)  Γνώμη της 13ης Μαΐου 2020 (δεν έχει ακόμη δημοσιευθεί στην Επίσημη Εφημερίδα).
         
            (3)  Απόφαση 2008/616/ΔΕΥ του Συμβουλίου, της 23ης Ιουνίου 2008, για την εφαρμογή της απόφασης 2008/615/ΔΕΥ σχετικά με την αναβάθμιση της διασυνοριακής συνεργασίας, ιδίως όσον αφορά την καταπολέμηση της τρομοκρατίας και του διασυνοριακού εγκλήματος (ΕΕ L 210 της 6.8.2008, σ. 12).
         
            (4)  Εκτελεστική απόφαση (ΕΕ) 2019/968 του Συμβουλίου, της 6ης Ιουνίου 2019, για την έναρξη της αυτοματοποιημένης ανταλλαγής δεδομένων όσον αφορά τα δεδομένα DNA στο Ηνωμένο Βασίλειο (ΕΕ L 156 της 13.6.2019, σ. 8).
         
            (5)  ΕΕ L 29 της 31.1.2020, σ. 7.